17 ሰዎች ቫይረሱ ተገኘባቸው
አዲስ አበባ፦ ባለፉት 24 ሰዓታት የላቦራቶሪ ምርመራ ከተደረገላቸው አንድ ሺ 382 ሰዎች መካከል 17 ሰዎች ቫይረሱ ተገኝቶባቸውል። ከቫይረሱ ያገገሙ ሰዎች ቁጥርም 93 መድረሱን የጤና ሚኒስቴር
 አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው አንድ ሺ 382 ሰዎች መካከል 17 ሰዎች ቫይረሱ ተገኝቶባቸውል። 
ቫይረሱ የተገኘባቸው ሁሉም ኢትዮጲያዊ ሲሆኑ፣ አራቱ ምን አይነት የውጭ ጉዞ ታሪክ የሌላቸው ናቸው። ሰባቱ ከጅቡቲ ተመልሰው በአፋር አስገድዶ ለይቶ ማቆያ ውስጥ ያሉ ሲሆኑ ስድስቱ ደግሞ ከሶማሊያ የተመለሱና በሶማሌ ክልል አስገዳጅ ለይቶ ማቆያ ውስጥ ያሉ ናቸው። 
ሦስቱ የአዲስ አበባ ነዋሪዎች ሲሆኑ አንዱ የአፋር ክልል ነዋሪ ሆኖ አዲስ አበባ ውስጥ የተገኘ ነው። 
ባለፉት 24 ሰዓት ውስጥ ተጨማሪ 2 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 93 መድረሱንም አመልክተዋል። 
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 162 መሆኑን ጠቁመው ከእነዚህም ውስጥ 63 ሰዎች በለይቶ ህክምና ላይ መሆናቸውን አስታውቀዋል። አስከአሁን 26 ሺ 517 የላብራቶሪ ምርመራ መሠራቱንም ገልጸዋል። 
በቫይረሱ የአራት ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
 አዲስ ዘመን ሚያዝያ 29/2012በጋዜጣው ሪፖርተር